**ЈАВНИ ПОЗИВ**

**Предмет јавног позива**

У складу са Директивом о ангажовању лица ван радног односа 06 број: 021-237 од 29. марта 2022. године, Републички завод за статистику објављује јавни позив за ангажовање лица по основу уговора о обављању привремених и повремених послова, за послове наведене у референтој листи послова, која је саставни део овог јавног позива.

Током 2022. године Републички завод за статистику ће у складу са организацијом рада и периoдичним потребама ажурирати референтну листу послова и водити/ажурирати референтну листу лица која испуњавају услове за ангажовање.

Јавни позив отворен је током календарске 2022. године.

**Период ангажовања**

Уговор о привременим и повременим пословима се може закључити на период до 120 радних дана у току календарске године са незапосленим лицем, запосленим који ради непуно радно време – до пуног радног времена или са корисником старосне пензије у складу са одредбом члана 197. Закона о раду („Службени гласник РС“ бр. 24/2005, 61/05, 54/09, 32/13, 75/14, 13/17-УС, 113/17 и 95/2018).

**Услови ангажовања**

Кандидат треба да испуњава услове и поседује вештине и знања која су наведена за посао за који се пријављује, а који се налази у референтној листи послова.

**Накнада**

Висина месечне накнаде за обављање послова наведених у референтној листи зависи од врсте, обима и сложености послова који се обављају.

**Начин подношења пријава**

Пријаве се подносе путем апликације на web адреси <https://webrzs.stat.gov.rs/Rzsjpzavro/> почев од дана објављивања јавног позива на интернет страници Републичког завода за статистику и током 2022. године.

**Садржај пријаве**

Заинтересована лица попуњавају пријаву по јавном позиву на наведеном линку, директним уносом података у датa поља.

Да би се пријава могла поднети неопходно је претходно са датог линка одштампати образац Изјаве о пристанку на обраду података о личности, исту потписати, чиме се даје сагласност да се подаци из пријаве могу прикупљати и обрађивати за потребе спровођења јавног позива за ангажовање лица за обављање привремених и повремених послова у Републичком заводу за статистику, и након потписа учитати у складу са датим упутствима.

Да би се пријава сматрала комплетном сва заинтересована лица истовремено са попуњавањем пријаве на наведеном линку су у обавези да кроз апликацију учитају и своју радну биографију, која поред личних података треба да садржи податке о образовању, стручном усавршавању, посебним областима знања и вештина које лице поседује.

**Избор кандидата**

Кандидати који испуњавају услове за обављање послова за које су поднели пријаве, могу бити позвани на усмени разговор од дана подношења пријаве и током 2022. године, у складу са периодичним потребама Завода. Обавештења о датуму и времену одржавања разговора кандидатима ће бити саопштена путем бројева телефона и имејл адреса које су навели у својим пријавама. Усмени разговори са кандидатима обављаће се у просторијама Републичког завода за статистику, ул. Милана Ракића бр. 5, Београд.

Кандидати који буду позвани на разговор, у обавези су да доставе доказ о стеченом образовању.

Контакт телефон за додатно потребне информације: 011/2401-834.